정조 4년
庚子五月二十八日辰時。上御誠正閣。晝講入侍時。同知事金熤。特進官李性源。參贊官沈念祖。侍讀官姜忱。檢討官權以綱。假注書洪光一。記注官鄭必忠。記事官金載瓚。宗臣凝善君爔。武臣副護軍白師誾。以次進伏訖。上讀前受音訖。忱進讀自子曰。聽訟吾猶人也。必也使無訟。止知之至也。上讀新受音訖。忱曰。聽訟爲末。無訟爲本。蓋自古未嘗無訟。皐陶明于五刑。文王克愼庶獄是也。生民休慼。專係於治獄之當否。顧不重歟。在上之人。擇刑官雨務欽恤。克施而露之澤。則刑自期於無刑。而乃至於無訟之域矣。願體念焉。補亡章。乃所以釋格致也。大學一篇工夫。都是知行二者。而以先後論之。知在先。以輕重言之。行爲重。徒知事物之理。而不能行當然之理。則終不有益於自己身心上矣。此章雖言致知一節。而又就躬行上着力。則益當有效矣。上曰。好矣。仍命下番陳文義。以綱曰。使無訟。新民之效。畏民志。明德之驗。能屈訟者之口。猶或有之。而能畏訟者之心。不亦難乎。凡明德之本體。瑩然光明。而一被私慾之累。遂失是非之心。畢竟爭訟之端。紛然而出。固不可以威武而强屈之也。必須先明其德。使是民各明其固有之德。則人皆以爭訟爲愧。而自底於無訟矣。苟或不務明德。徑欲新民。則本末倒置。何由至無訟之域乎。伏願體念焉。此章言因其已知之理。而益窮之以求至乎其極。這極字。已包了一章之旨矣。人心本體。虛靈不昧。而事事物物。無不有極至處。近而人倫日用。大而天地日月。細而草木鳥獸。莫不有極至之理。燦然備具。人能克去物累。以全其虛靈之體。然後眞是格致之道。而政令施措之間。各自有極至之理矣。上曰。好矣。仍命經筵陳文義。熤曰。儒臣以因其已知之理。而益窮之以求至乎其極二句陳文義。而所謂格物。非徒謂今日格一物。明日格一物。雖在一物之微。理寓於此。而理亦有表裏精粗之分。故因其已知而益窮之。則自至於到這裏之境矣。以聖學言之。旣知一物之理。而所知之外。又有裏有精。自有重重包裹。雖曰已知。而尤着力於益窮二字。則聖學可以長進矣。性源曰。此章曰。衆物之表裏精粗。無不到致知之工。只向外面粗淺處。綽略窮究。而不向裏面精奧處。仔細理會。則其可曰無不到乎。大學或問。朱子以傷虎人爲眞知之喩。取比蓋緊切矣。上曰。好矣。仍命參贊官陳文義。念祖曰。此言本末二字。外面看了。似不緊切。而蓋自三代以後。能知明德之爲本。而新民之爲末者。絶未之聞焉。故治不如三代矣。伏願殿下。留意於務本之道焉。此章言聽訟而必以無訟爲本。卽其一端也。今以經筵言之。文義則實討論。廟謨則實講究。然後實效可期。而推其本則又在於明德上矣。惟願體念焉。上曰。好矣。上段曰必也使無訟。下段曰無情者不得盡其辭。旣曰不得盡其辭。則此只是不敢畢辭盡說云爾。似非全然無訟也。此說與無訟之訓。似不同何也。忱曰。臣本鹵莾無知。而竊念多言爲訟。旣曰不敢盡其虛誕之言。則亦似爲無訟矣。上曰。甲者乙者。爭辨爲訟。必也使無訟。是爲眞箇無訟。而不得盡其辭。終涉有訟。蓋不在於多言與不多言。不得盡其辭。豈不與初無訟不同乎。以孔子之言觀之。比屋可封。無事可訟。而以曾子之言觀之。亦似有訟意思。予每疑之矣。忱曰。大畏民志。故乃至於無訟矣。上曰。大畏民志一句。不襯於此文義矣。只以無訟與不得盡其辭兩段。說破可也。忱曰。孔子謂使無訟。而曾子釋之曰。不得盡其辭。雖以上古之時言之。訟豈能全然無之乎。上曰。孔子只言無訟。而註脚曰不敢盡其虛誕之辭。旣曰不敢盡其辭。則不可謂全無一言半辭爭辨之端矣。孟子曰。養心莫善於寡慾。周子曰。寡焉以至於無。朱子釋之曰。不止於寡。當至於無。此章文義。雖與此有異。而若其不敢盡其辭而未至於無訟。與寡慾而未至於無慾。語意相近耳。忱曰。訟豈全然可無者乎。易有訟卦。文王時。亦有虞芮之爭。故曾子只以不得盡其辭。釋無訟者此也。上曰。大畏民志者。乃無訟以後之效耶。下番所見。何如。以綱曰。不得盡其辭。乃無訟之張本矣。上曰。經筵所見。何如。熤曰。無訟與不盡辭之不同。果如聖敎矣。訟者。爭辨之謂也。人物衆多。則雖比屋可封之時。不能無訟。然而訟非可有之事也。故曰必也使無訟。然則不得盡其辭。乃無訟之道也。上曰。文王之化。已至於無訟。故爭田之虞芮。不敢入於文王之庭矣。必也先明已德。畏服民志。一事如此。二事如此。積累將去。則可至於無訟之境矣。特進之意。何如。性源曰。所謂不得盡其辭者。非謂十件事。只言其一件。而其餘則不言也。旣能畏民志。則虛誕之人。自不敢售其說矣。上曰。孔子爲司寇時。魯民始或不知孔子之聖。而爭一事訟一端。其後漸知孔子之聖德。而遂不能盡其辭者。理似然矣。性源曰。上番以擇訟官進言。而恐與使無訟之意不同矣。其曰使無訟。豈擇訟官之謂乎。上曰。使無訟。爲新民之本。大畏民志。爲使無訟之本。非曾子。無以發明孔子之意。而必以無訟釋知本者。其旨偉矣。蓋無訟者。新民之事。而己德先明。故至可以畏民志矣。然則此謂知本二字。就新民之本末看乎。就明德之本末看乎。忱曰。恐是明德之本末矣。以綱曰。畏民志。乃明德之效也。上曰。然則此謂知本之本字。明德本末耶。新民本末耶。熤曰。明德旣明。然後可以畏民志。然則本之一字。似歸於明德上矣。性源曰。分言則明德爲本。親民爲末。無訟爲本。聽訟爲末。而統言之。則明德新民。皆包了矣。上曰。不曰畏民心。而必曰畏民志。志字。似不如心字之着緊也。朱子釋之曰畏服民之心志。心字志字之蹊徑果何如。忱曰。志者。心之所之也。上曰。心與志之別。言之可也。忱曰。心者。虛靈不昧者也。志者。心之所之者也。上曰。心爲純善無惡乎。忱曰。然矣。上曰。然則心有善惡何也。忱曰。是兼氣質而言矣。上曰。不曰畏民心。而曰畏民志。雖今日行關文字。決不用心志二字矣。且志者心之所之。而心感於物。然後有善念有惡念。此屬已發之後也。如曰心者本體。不能畏服。志者外面。能畏服云爾。則聖王沒世不忘之化。不但化及民心之本體。設或本體外。又有本體。亦當感入之深矣。上曰。大抵心豈有端倪形迹。而在心字。謂之畏服可也。至於志字。則視心字似歇後矣。無乃心譬則如鷄卵黃處。志似鷄卵白處。意似鷄卵皮殻歟。熤曰。以作文字言之。志字心字。尋常通用。而聖人下字。必有微意。曾子之必說畏民志者。恐亦有義矣。上曰。以鷄卵取象。三重說去何如。似亦有輕重先後之別矣。熤曰。心之所之謂之志。故朱子於註脚。連釋心志二字矣。上曰。朱子釋之曰畏服民之心志。畏字下加服字。志者上加心字。非徒一時之畏服而已。乃至於畏其心而服其志。朱子之兼釋心志二字。尤益明白矣。熤曰。畏非惶怯之謂。乃感化於明德而然矣。性源曰。旣曰無訟。則志字似尤切近矣。聖敎中畏字屬心。服字屬志。尤有所歸宿矣。念祖曰。志則可觀。而心不可觀。故必曰志矣。熤曰。觀人必於志之說。儘仔細矣。上曰。知本亦不一矣。就精粗表裏上觀之。則本中又有本矣。然則無訟。乃新民之一事。而明德。又新民之本也。若使孔子。得位行道。則無訟乃其一事。而曾子取之以爲明德之本何歟。上下番所見。何如。忱曰。此非大本。推此而有大本矣。上曰。必也使無訟。似爲大本矣。以綱曰。聽訟使無訟。乃化中之一事。而實爲治平之大本。此不是小底本也。上曰。大本曲折。有經傳引明之端耶。以綱曰。治平之本。都在此矣。上曰。無訟似爲一事。而實非一事。若大學自明德。至於止至善。中庸自性道。至於修道敎。敎者。禮樂刑政之謂也。然則無情者。不得盡其辭。乃修道之敎。而明德之效也。以此言之。使無訟亦可謂大本矣。熤曰。使無訟敎底事。而明德爲本矣。上曰。無訟乃敎之本。而歸趣則明明德矣。苟至於明明德。則位天地育萬物。亦次第事耳。熤曰。推類而言之。聽訟而至於無訟。亦可以一事言之也。上曰。補亡章格物致知。卽中庸之道問學也。道問學。卽學問思辨。以致其知之謂也。大學工夫。物格然後意誠而心正。故君子多識前言往行。或讀書講明義理。或應事接物而處其當。皆致知之事也。一致字足矣。而又擧誠字正字何也。忱曰。專言致知。而不及於行一邊。則不免有一偏之弊矣。上曰。致字當着服看。致知之中。誠意正心。在其中矣。雖以致知格物之事言之。豈有別向誠意外做工夫耶。若其窮到事物之理。內外俱備。體用該括。以至於十分之地。則此已是誠意正心矣。是故眞知烏喙之必殺人乃誠也。眞知虎之必傷人亦誠也。眞知其必殺人。故不食烏喙。眞知其必傷人。故不近虎狼。凡人之酒色物慾等。戕賊其一身者。是識實未至也。若能眞箇識得到。則自底於正心而誠意矣。然則致知一事。至矣盡矣。而又益之以誠正何也。忱曰。致知乃最初用力處也。程子曰。知之不如行之。必須知行竝進。故旣說格致。又說誠正矣。上曰。以外面看之。知有不盡。故行有不力。若眞知則豈有不行之理。予則曰。眞知是兼行之知矣。其曰格物致知。其曰誠意正心。漸次向前盈科而進。以器言之。有若一箇分作四片。一片喚做格物。一片喚做致知。一片喚做正心。一片喚做誠意。隨處盛水之謂乎。有若混置一器。只有黑白靑黃之辨耶。有若間架燦然。不相通接之謂乎。格致誠正四者之階級間架。臭味色澤。亦可以辨之乎。忱曰。似有條理間架。而亦非今日誠意。明日正心之謂也。以綱曰。旣曰格致。則誠正自在。而聖人垂敎。只說格致。則或忽於誠正。故兼言之也。上曰。然則知一邊以一知字了當。行一邊以一行字磨勘。要使名目。不至於紛然。則豈不好乎。以綱曰。條例竝稱。則後學易曉矣。上曰。格致中取其一條。誠正中取其一條。何如。熤曰。格致一節。非有層級。故此亦以此謂知本。此謂知之至也。連說而至若誠正。則儘有次第之可言矣。上曰。格致只說致知。誠正只說誠意。亦似無害。而許多名目。若是重重何也。熤曰。格物時無誠。則物不可格。致知時無誠。則知不得致。誠之一字。乃八條目成始成終底道。故格致下面。必繼以誠意正心二者。而正心比誠意。尤似顯著矣。上曰。此雖是先儒所不道者。而誠意一條目。關鎖上下若樞紐。然以作者體格言之。置誠意於格致之上。則亦不成文理矣。大抵誠正。便同一事。而不可闕其一。至於格致一節。又是窮理之工。其何可漏耶。性源曰。聖敎發問。盡是聖門入學次第。有非如臣淺陋所知。而第一致字有力。若非誠意。則何以致知乎。此所謂知行兩進之道也。上曰。然矣。此後如此文義。在外商確以入可也。熤曰。自上發問。實是美事。講官因發問而有所曉悟。講官亦有所見而進言。則於聖學亦不無補益其萬一矣。上曰。格字致字誠字正字。有淺深之別。而平天下之平字。抑無工夫之可言歟。熤曰。格致誠正。自已用工。修齊治平。末稍功效也。命退。諸臣以次退出。